Rangsang Tuban (Hanacaraka)/Kaca 61


Alihaksara
/kaca 061/

sumerep ing sangkan paran ; saking sengsemipun ; lajĕng tilar agaminipun buda ;  dalah kadangwarga sarta rencangipun sadaya ; sami manjing agami islam ;  madegaken bar jumungah ; adamel masjid ageng ;  surambinipun panjang ; tepang kaliyan griya pawestren ; 
kiwa tengening masjid ; kinubengan toya balumbang ;  sirahing toya ; saking lambunging ardi gumrojog anjog ing parang pepongol ;  sela liman ingkang abambing celak jurang sirung ; lajĕng tinambong ing tambak sela tala ;  luber mili ageng ; ing lelengkeh erengerening ardi ; 
sinusuk kanggé  margining toya ngalempak ; lajĕng angoncori tetaneman ing asrama ;  wontĕn ingkang kasuḍet malebet ing capuri masjid ; anjog ing balumbang ;  toyanipun mili akimplahkimplah ; adamel sengsemipun para ingkang sami sembahyang ḍateng masjid ; 
kyai ageng ; adamel langgar wontĕn sakilening panḍapa ;  keletan kelir lelaleyaning cepuri ; rinten dalu wontĕn riku ; tekabul ngelmi ;  sinambi memulang para siswa ingkang kinasih ; dené  pamulanganipun ageng wontĕn ing surambi ; 
gurunipun kyai pangulu ; sarta para katib ;  rinten dalü boten wontĕn kendelipun ; sami tilawatil kuran ; 

jv Basa Jawa (Javanese)
Rangsang Tuban